Bad Düben

Bad Düben (serbsce tež Dźěwin; do 1948 jenož Düben) je sakske městačko w Sewjerosakskim wokrjesu. Nadeńdźe so 30 kilometrow sewjerowuchodnje Lipska a 32 kilometrow južnje Wittenberga při Modłeji a saksko-anhaltskej krajnej hranicy ma něhdźe 8.000 wobydlerjow. Düben leži při južnej kromje Dübenskeje hole, jednoho z najwjetšich lěsnych wobwodow Sakskeje. Dübenski hród naspomni so prěni raz hižo w lěće 981 pod mjenom Dibni. Mjeno je serbskeho pochada a přińdźe prawdźepodobnje wot Dźěwina a nic wot słowa dub. Wokoło 1200 załožichu flamscy kolonisća pod hrodom swoje sydlišćo, z kotrehož wuwiwaše so město. Legendarna zwada mjez kóńskim wikowarjom Kohlhase a hrodowskim knjezom ze Schnaditza wotmě so na Dübenskim hrodźe. W Třicećilětnej wójnje zetkaštaj so tu w lěće 1631 kral Gustav II. Adolf ze Šwedskeje a sakski kurwjerch Jan Jurij I., zo byštej wujednałoj zwjazkarstwo přećiwo katolskemu kejžorej Ferdinandej II. W lěće 1813 bě Düben skrótka z hłownym kwartěrom Napoleona. Dźensa je Düben předewšěm znaty jako kupjele. Žórła Wotkazaj Bad Düben w Digitalnym stawizniskim zapisu městnow Sakskeje (němsce)